Mičovský, Ján, minister pôdohospodárstva a rozvoja vidieka SR (2021-02-03):
Vážený pán podpredseda, ďakujem veľmi pekne. Budem len stručný a v podstate zareagujem na pána poslanca Takáča, lebo naozaj, pán poslanec, chcem oceniť istú vecnosť, nemám s tým problém a ja, ja som toho názoru, že treba ozaj diskutovať o veciach. A to, že sa do toho dostáva politika, budiž, ale ak ide o vec, ja, čo sa týka vášho pohľadu na tie nájmy, s tým prvým, čo ste povedali, nesúhlasím, lebo naozaj to je niečo, čo predchodkyňa dnešnej generálnej riaditeľky mala urobiť. Dokonca po ministerstve kolujú aj tie výroky, že čo s tebou urobím, keď si dovolíš túto úpravu urobiť. Bola nepopulárna, bola ťažká, veď som za ňu znášal celý minulý rok ťažké torpédové zásahy. Ale to druhé, čo ste povedali, s tým súhlasím a je to na svete. To, že sme už zapracovali teraz nový koncept výpočtu týchto cien, ktorý rešpektuje tie bonitopôdne jednotky ekologické, to, že rešpektuje reálie danej lokality, rešpektuje sklon, klimatické pomery, že sa snažíme teda tú cenu priblížiť naozaj reálnym cenám, dokonca sa tam pracuje aj, aj s predajnou cenou pôdy a jej likviditou v rozsahu 25 rokov, za koľko by cena bola schopná zarobiť na seba. To sú veci, kde niekoľko mesiacov odborné tímy pracovali, a tento návrh už uzavretý bude použitý ako podklad pre výpočet tohtoročných cien. Takže myslím, že tam je to úplne v poriadku. A čo sa týka tých malých, že ma niekde nevideli a niekde videli, máte pravdu, nuž kto z vás bol úplne všade? Áno, s niektorou partiou som prespával aj v maštalkách, keď sme išli v traktoroch, s niektorou nie, niektorí ma kritizujú veľmi, niektorí málo, ale veď o to nejde, nech kritizujú. Len nech sa vždy môžem postaviť pred nich, pred kohokoľvek, aj pred vás, s pocitom, že nech sa čokoľvek rozpráva, nemusím pred nikým klopiť zrak. A pri tom by som v tejto politike chcel ostať. Takže aj teraz pozrite, za chvíľočku možno budú traktory pred ministerstvom. Viete, ako to využijete? Aký je Mičovský nepodarený a čo všetko za tých desať mesiacov dopustil? Áno, máme tu redistribúciu, máme tu podporu tých malých, zaplatia ju trocha tí veľkí, ale zároveň máme tu veľkú snahu všetkým bez rozdielu a máme na to výkonné mechanizmy na našom ministerstve, podporiť všetkých, veľkých, malých, stredných, najväčších aj najmenších, ak pôjdu po produkcii, lebo produkcia je to, v čom sa nezhodneme s Bruselom, keď už ide o to. Tam nie je, to neni otázka servilnosti, pán poslanec. To je otázka presvedčenia. Brusel naozaj nechce, aby sme produkovali. Neviem, či táto reč ide tak ďaleko, ale možno tam dôjde. Ja aj z osobných kontaktov viem, že neprodukujte, oni budú radi nám platiť. Aj tie priame platby proste, nemali s tým problém, aby išli tak, ako idú. Ale my chceme prestaviť ten mechanizmus tak, že tá redistributívna platba, ktorá bude za chvíľočku predmetom vášnivých diskusií možno aj v uliciach, je prejavom tej základnej spravodlivosti, podpory malých, to vlastne v tejto chvíli využívam tento priestor aj na to, aby som to takto oznámil. A čo sa týka podpory produkcie, tam rozdiel nebudeme robiť. Možnosti, ktoré má ministerstvo, sú veľké, spôsob ich nastavenia je z minulosti zdedený, ťažkopádny, niektoré schémy sú nekonečne zdĺhavé, pomalé, budeme ich urýchľovať a najmä ani jedna z nich nebude netransparentná. Asi toľko som chcel. Ďakujem pekne za túto možnosť pred vami vystúpiť, vážim si to.